U-I-202/13
Natisni
Opravilna št.:
U-I-202/13
Datum odločitve:
7. 1. 2015
Objavljeno:
Neobjavljeno | 20. 1. 2015
ECLI:
ECLI:SI:USRS:2015:U.I.202.13
Akt:
Odlok o kategorizaciji občinskih cest in kolesarskih poti v Mestni občini Slovenj Gradec (Uradni list RS, št. 72/10), 6. čl.
Izrek:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih cest in kolesarskih poti v Mestni občini Slovenj Gradec (Uradni list RS, št. 72/10), kolikor kategorizira javno pot "Podgorska cesta-Škorjanc" v delu, ki poteka po parc. št. 350/0, k. o. Stari trg, se zavrže.
Evidenčni stavek:
Ustavno sodišče pobudo za začetek postopka za oceno ustavnosti in zakonitosti podzakonskega predpisa ali splošnega akta, izdanega za izvrševanje javnih pooblastil, ki učinkujeta neposredno in posegata v pravice, pravne interese oziroma v pravni položaj pobudnika, zavrže, če pobudnik pobude ne vloži v enem letu od uveljavitve izpodbijanega akta oziroma ne izkaže, da je pobudo vložil v enem letu od dneva, ko je izvedel za nastanek škodljivih posledic.
Geslo:
1.4.51.6 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Drugo.
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Terezija in Jožef Hribernik, Slovenj Gradec
Datum vloge:
28. 8. 2013
Vrsta odločitve:
sklep
Vrsta rešitve:
zavrženje
Dokument:
US30567
Dokument v PDF obliki:
U-I-202-13.pdf
137 KB
Prenesite datoteko
U-I-202/13-5
7. 1. 2015
SKLEP
Ustavno sodišče je v postopku za preizkus pobude Terezije Hribernik in Jožefa Hribernika, oba Slovenj Gradec, na seji 7. januarja 2015
sklenilo:
Pobuda za začetek postopka za oceno ustavnosti in zakonitosti 6. člena Odloka o kategorizaciji občinskih cest in kolesarskih poti v Mestni občini Slovenj Gradec (Uradni list RS, št. 72/10), kolikor kategorizira javno pot "Podgorska cesta-Škorjanc" v delu, ki poteka po parc. št. 350/0, k. o. Stari trg, se zavrže.
OBRAZLOŽITEV
1. Pobudnika izpodbijata 6. člen Odloka o kategorizaciji občinskih cest in kolesarskih poti v Mestni občini Slovenj Gradec (v nadaljevanju Odlok), kolikor kategorizira javno pot "Podgorska cesta-Škorjanc" v delu, ki naj bi potekala po njunem zemljišču. Odlok naj bi bil v izpodbijanem delu v neskladju s 33. in 69. členom Ustave. Navajata, da Mestna občina Slovenj Gradec z njima ni sklenila pravnega posla za pridobitev zemljišča, po katerem poteka sporna javna pot, niti jima zemljišča ni odvzela v razlastitvenem postopku.
2. Po tretjem odstavku 24. člena Zakona o Ustavnem sodišču (Uradni list RS, št. 64/07 – uradno prečiščeno besedilo in 109/12 – v nadaljevanju ZUstS) lahko pobudnik vloži pobudo, kadar podzakonski predpis ali splošni akt, izdan za izvrševanje javnih pooblastil, učinkuje neposredno in posega v pravice, pravne interese oziroma v pravni položaj pobudnika, v enem letu od njegove uveljavitve oziroma v enem letu od dneva, ko je pobudnik izvedel za nastanek škodljivih posledic.
3. Odlok je v izpodbijanem delu začel veljati 18. 9. 2010. Pobudnika sta pobudo za začetek postopka za oceno ustavnosti in zakonitosti Odloka vložila 27. 8. 2013, tj. skoraj tri leta po njegovi uveljavitvi. Da vlagata pobudo v roku enega leta od dneva, ko sta izvedela za nastanek škodljivih posledic, pobudnika ne zatrjujeta. Ker pobuda ni vložena pravočasno, jo je Ustavno sodišče zavrglo.
4. Ustavno sodišče je sprejelo ta sklep na podlagi tretjega odstavka 25. člena ZUstS v sestavi: predsednik
mag. Miroslav Mozetič
ter sodnice in sodniki dr. Mitja Deisinger, dr. Dunja Jadek Pensa,
mag. Marta Klampfer, dr. Etelka Korpič – Horvat, dr. Ernest Petrič, Jasna Pogačar, dr. Jadranka Sovdat in Jan Zobec.
Sklep je sprejelo soglasno.
mag. Miroslav Mozetič
Predsednik